Jens Christian Lund (S), 2006-05-11:
Og principielt oplever jeg jo positive tilkendegivelser.
Jeg vil godt starte med Enhedslisten og nogle af de spørgsmål, som Enhedslisten stiller, hvor de siger, at det ikke er ambitiøst nok.
Nej, det kunne sagtens være meget mere ambitiøst, men jeg kan garantere for, at noget af det, vi bl.a. har lagt mærke til i det, vi har lavet, er, at der ikke står noget i forslaget, som vi ikke har hørt nogen fra regeringspartierne sige, så egentlig havde vi en klar forventning om, at regeringspartierne ville have bakket op om alle tingene.
Og vi vil da også meget gerne i forhandlingerne have noget, der er endnu mere ambitiøst, og den mulighed er da bestemt til stede.
Og jeg er enig med mange af dem, der siger, at vi jo med hensyn til en række af de her ting aldrig får solgt energien godt.
Vi taler om mange andre ting.
Ud fra min tidligere beskæftigelse som oberst må jeg sige, at hvis der er noget, der kan skabe krig og uroligheder, så er det det område her.
Uanset at vi kan diskutere, hvor lang tid vi har fossile brændstoffer tilbage, så er der en eller anden religiøs holdning til, hvor lang tid vi tror på at de er der, men vi ved, at alle de steder, hvor de fossile brændstoffer er, stort set er i ustabile områder, og derfor drejer det sig om, at vi får fat i dem og får gjort det godt.
Vi erkender, at det går godt i Danmark.
Vi erkender, som jeg sagde før, at Nordsøolien har vi i en periode, og i den periode går det godt, men vi er nødt til at sikre os, at vi i fremtiden har nogle andre produkter.
De ting, vi har taget frem her, er som sagt nogle af dem, som vi kunne starte en debat om og have det klare håb, at alle vil sige, at det her er godt nok, og så kunne vi forhandle videre om mange andre ting.
Vi arbejder i andre regier, og vi ved jo godt, at det her er af utrolig stor betydning for erhvervslivet, for vores fremtidige økonomi, for vores beskæftigelse.
Der er mange arbejdspladser i det her, og der er miljø, og så er det helt afgørende for vores forsyningsenhed.
I andet regi har vi jo været sammen om at se på forskellige muligheder for, hvordan vi kunne gå fra de fossile brændstoffer.
Vi har snakket meget om vindscenariet, bioenergiscenariet og besparelsesscenariet, og der var vi enige om at lave et kombinationsscenarie.
Vi var alle sammen enige om, at det, der er afgørende, er, at vores forsyningssikkerhed bliver sådan, at vi ikke i for stor udstrækning skal basere os på de fossile brændstoffer.
Jeg håber inderligt, at alle efter den debat her i dag vil sige, at vi har behov for at udvikle de alternative energikilder.
Vi har behov for at se på sikkerhedsaspekterne i det her, vi har behov for at se på forsyningssikkerheden, vi har behov for alle de ting, og vi har også behov for større statslige investeringer.
Selvfølgelig er det også i orden at sige, at det er forbrugernes penge, vi bruger til investeringer.
Det accepteres.
Jeg var jo ikke helt sikker, så jeg gik ind på Energistyrelsen her i dag for at se, hvad de rigtige tal var.
Der ligger jo mange utrolig spændende tal hos Energistyrelsen.
Vi er nødt til at satse på det.
Med hensyn til markedskræfterne og om de kan styre det her: Nej, det kan de ikke, uden at vi laver nogle målsætninger.
Jeg håber virkelig, at vi får nogle gode forhandlinger fremover, at vi ikke er for lidt ambitiøse, men at vi virkelig prøver på at få lavet noget, der er til gavn for fremtiden.
Vindenergien har jo en pris, som kan sammenlignes med øvrige priser.
Men jeg er overbevist om, at her vil priserne kunne reguleres af de almindelige markedskræfter.